Document ID: 32013R1364

Title and Content:
ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) αριθ. 1364/2013 ΤΗΣ ΕΠΙΤΡΟΠΉΣ της 17ης Δεκεμβρίου 2013 για την τροποποίηση του κανονισμού (ΕΚ) αριθ. 889/2008 σχετικά με τη θέσπιση λεπτομερών κανόνων εφαρμογής του κανονισμού (ΕΚ) αριθ. 834/2007 του Συμβουλίου όσον αφορά τη χρήση μη βιολογικών ιχθυδίων υδατοκαλλιέργειας και μη βιολογικού γόνου δίθυρων οστρακοειδών στη βιολογική υδατοκαλλιέργεια Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη τη Συνθήκη για τη λειτουργία της Ευρωπαϊκής Ένωσης, Έχοντας υπόψη τον κανονισμό (ΕΚ) αριθ. 834/2007 του Συμβουλίου, της 28ης Ιουνίου 2007, για τη βιολογική παραγωγή και την επισήμανση των βιολογικών προϊόντων και την κατάργηση του κανονισμού (ΕΟΚ) αριθ. 2092/91 (1), και ιδίως το άρθρο 13 παράγραφος 3, το άρθρο 15 παράγραφος 2 και το άρθρο 40, Εκτιμώντας τα ακόλουθα: (1) Ο κανονισμός (ΕΚ) αριθ. 834/2007 θεσπίζει βασικές απαιτήσεις για τη βιολογική παραγωγή φυκιών και ζώων υδατοκαλλιέργειας. Οι λεπτομερείς κανόνες για την εφαρμογή των εν λόγω απαιτήσεων καθορίζονται στον κανονισμό (ΕΚ) αριθ. 889/2008 της Επιτροπής (2). (2) Κατά την περίοδο μεταξύ Νοεμβρίου 2012 και Απριλίου 2013, ορισμένα κράτη μέλη υπέβαλαν αιτήσεις για την αναθεώρηση των κανόνων για τα προϊόντα, τις ουσίες και τις τεχνικές που μπορούν να χρησιμοποιηθούν στη βιολογική υδατοκαλλιέργεια. Οι αιτήσεις αυτές πρέπει να αξιολογηθούν από την ομάδα εμπειρογνωμόνων για την παροχή τεχνικών συμβουλών σχετικά με τη βιολογική παραγωγή, που συστάθηκε με την απόφαση 2009/427/ΕΚ της Επιτροπής (3). Βάσει αυτής της αξιολόγησης, η Επιτροπή σκοπεύει να εκτιμήσει την ανάγκη για αναθεώρηση των εν λόγω κανόνων το 2014. (3) Σε ορισμένες από τις εν λόγω αιτήσεις αναφέρεται ότι η διαθεσιμότητα στην αγορά βιολογικών ιχθυδίων και γόνου οστρακοειδών που πληρούν τις απαιτήσεις των άρθρων 25ε και 25ιε του κανονισμού (ΕΚ) αριθ. 889/2008 ήταν ανεπαρκής. (4) Καθώς τα βιολογικά ιχθύδια και ο γόνος οστρακοειδών δεν είναι ακόμη διαθέσιμα σε επαρκείς ποσότητες ώστε να υπάρξει συνέχεια, να αποφευχθεί η διατάραξη της βιολογικής υδατοκαλλιέργειας στην Ένωση και να δοθεί χρόνος στη αγορά για να αναπτυχθούν περαιτέρω τα βιολογικά ιχθύδια και ο γόνος οστρακοειδών, δικαιολογείται, εν αναμονή της παραλαβής των συμβουλών από τους εμπειρογνώμονες, η αναβολή κατά ένα έτος, έως τις 31 Δεκεμβρίου 2014, της εφαρμογής του ποσοστού της τάξεως του 50 % το οποίο προβλέπεται στο άρθρο 25ε παράγραφος 3 και στο τρίτο εδάφιο του άρθρου 25ιε παράγραφος 1 του κανονισμού (ΕΚ) αριθ. 889/2008. (5) Ως εκ τούτου, ο κανονισμός (ΕΚ) αριθ. 889/2008 θα πρέπει να τροποποιηθεί αναλόγως. (6) Τα μέτρα που προβλέπονται στον παρόντα κανονισμό είναι σύμφωνα με τη γνώμη της κανονιστικής επιτροπής βιολογικής παραγωγής, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Ο κανονισμός (ΕΚ) αριθ. 889/2008 τροποποιείται ως εξής: 1) Στο άρθρο 25ε, η παράγραφος 3 αντικαθίσταται από το ακόλουθο κείμενο: «3. Το ανώτατο ποσοστό μη βιολογικών ιχθυδίων υδατοκαλλιέργειας που εισάγεται στην εκμετάλλευση είναι 80 % έως τις 31 Δεκεμβρίου 2011, 50 % έως τις 31 Δεκεμβρίου 2014 και 0 % έως τις 31 Δεκεμβρίου 2015.». 2) Στο άρθρο 25ιε παράγραφος 1, το τρίτο εδάφιο αντικαθίσταται από το ακόλουθο κείμενο: «Ωστόσο, το μέγιστο ποσοστό του γόνου από μη βιολογικά εκκολαπτήρια δίθυρων οστρακοειδών που επιτρέπεται να εισάγεται σε μονάδες βιολογικής παραγωγής είναι 80 % έως τις 31 Δεκεμβρίου 2011, 50 % έως τις 31 Δεκεμβρίου 2014 και 0 % έως τις 31 Δεκεμβρίου 2015.». Άρθρο 2 Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης. Εφαρμόζεται από τις 31 Δεκεμβρίου 2013. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 17 Δεκεμβρίου 2013.

Classification Labels:
710
668

Label Descriptions:
{"710": "Τρόφιμα", "668": "ΑΓΟΡΑΝΟΜΙΚΗ ΝΟΜΟΘΕΣΙΑ"}

EuroVoc IDs (Original): 2735
2320

EuroVoc IDs (Expanded): 2735
2320

Dataset Source: meu

Split: test